शरणर्थियों ने इन बातों का जिक्र डर और खौफ के साये में किया। हम सब वहां बच्चों के लिए एक स्कूल खोलने गए थे। हमारी सोच यह थी कि मुसलमानों के शैक्षणिक और सामाजिक पिछड़ेपन को ध्यान में रखते हुए, शिविरों में स्कूल खोलना बहुत जरूरी है। इस स्कूल को खोलने के लिए सामाजिक संस्था ‘खुदाई खिदमतगार’ ने अहम् भूमिका निभाई। हम लोग शिविरों में घूम-घूम कर शिक्षा की अहमियत पर रोशनी डाल रहे थे और लोगों से अपील कर रहे थे कि वे अपने बच्चों को इस स्कूल में भेजें जहां शिक्षा, किताब और अन्य सहूलियत मुफ्त में मिलेंगी। इन बातों को सुनकर हमें शरणार्थियों ने पलटकर जवाब दिया कि एक स्थानीय तथाकथित मुस्लिम नेता ने पिछली रात ही उनसे स्कूल के नाम पर 50-50 रुपये ऐंठ लिए। लोगों ने हमसे पूछा कि जब हम मुफ्त शिक्षा की बात कर रहे हैं तो फिर उनसे रुपये क्यों लिए गए? कुछ घंटों के अंदर ही हमें यह लगने लगा कि दाल में जरूर कुछ काला है।